Босански бегунци (уз слику Предићеву)
Војислав Илић 

Тужно шуми хладна Дрина 
И Миљацка бистра вода, 
Јер је Босна потлачена, 
Њена слава и слобода.

Опустеле цветне равни, 
Под згариштем села леже, 
А потомци Нинослава 
У гудуре мрачне беже.

Ено чедо мајка води, 
Од ужаса да га скрије; 
Уморан је деда пао, 
А унука сузе лије.

А кад хладни ветар дуне, 
И жарко нам лето оде, 
И они ће тражит' крова 
Где их сузне очи воде.

Зато тужно шуми Дрина, 
Зато тужи Босна цела, 
И Босанац сузе лије 
На згаришту својих села.

30. новембар 1889.

Извори 

 ''Војислав Илић: Лирско песништво, страна 144, 2. књига, Вук Караџић, Београд.

Војислав Илић